Dienbladen Foto-personaliseerbaar cadeau/object | Tevredenheidsgarantie | Zokaartjes
Home / fotocadeau/Dienbladen/ Foto-personaliseerbaar cadeau/object
-15% korting op je bestelling / code XMAS15
-20% korting op je bestelling vanaf €59 / code XMAS20
-30% korting op je bestelling vanaf €109 / code XMAS30
Réf. : 01099-FB1-R
Fotokado met leukste herineringen
Dienbladen Foto-personaliseerbaar cadeau/object Splinternuwe dinge om te doen in ons kontrei
Monday, 26 March 2018 16:39
Nadese sal jy nooit weer oor naweke sit en wonder wat jy alles in die Bronberg-kontrei kan doen nie. Met hierdie splinternuwe gids vir 2018 wys ons jou alles – van avonture tot feeste en markte, van kuier- en trouplekke tot konferensiesentrums en oorslaapplekke. Of jy nou wil uiteet, op ’n wildbesigtigingstoer wil gaan, ’n staproete wil aanpak of museums wil besoek, hier wys ons jou wat reg onder jou neus aangaan.
Dagbesoekers of dié wat vir ‘n naweek wil wegbreek - ons wys jou waar jy kan wildkyk, wandel of perdryroetes, bootritte of lugballon ekspedisies deur natuurreservate kan neem of ‘n nagrit kan bespreek. Die Groot Vyf is net ‘n katspoegie ver en daar is voëlreservate met ‘n tikkie rustigheid vlak by die stad se gewoel.
Die Bronkhorstspruit Natuurreservaat is baie gewild onder vissermanne, so naweke en vakansiedae kan baie besig wees. Tog is daar baie watervoëls te siene en ‘n voëlskuiling naby die ingangshek van waar ‘n mens enige plek in die reservaat per voet kan bereik. Die reservaat bied ‘n verskeidenheid kampeerplekke langs die oewer met ablusie- en braaigeriewe. Dit is uit met die N4-Oos snelweg. Neem die afrit na die Bronkhorstspruit-Bapsfontein-pad (R25)/Kemptonpark-pad. Bel Andrew Sibonyoni by 071-671-8605.
Jagluiperds, buffels, elande en renosters tot waterbokke, sebras en swart wildebeeste is van die wildspesies in die Rietvlei Natuurreservaat. Hier kan jy in ’n oornag-hut bly, kampeer of net piekniek hou by die dam met sy groot verskeidenheid watervoëls. Jy kan vir nagritte gaan, op perdryroetes, op ’n 10 km dagstaproete of ’n 21 km roete waar jy deur natuurbewaarders vergesel word. Visvang word toegelaat op die noordelike en westelike oewer en daar is ‘n seilklubhuis op die noord-westelike oewer. Dié reservaat is in 1948 geproklameer en bestaan uit 3 800 ha Bankeveld vanaf die dam oor vlaktes, heuwels, vleie en stroompies. Rietvlei is uit met die Delmas-pad, naby die Nelmapius/R21 kruising. Vir meer inligting, skakel 012-358-1810/1/2 of 012-345-2274.
Die 128 ha Faerie Glen Natuurreservaat is rondom die Rhenosterkop gedeelte van die Bronbergrif geleë. Hier is kleiner soogdiere soos kleinkolmuskeljaatkatte, muishonde, groototters, hase en krimpvarkies en ’n groot verskeidenheid voëlsoorte. Daar is drie wandelroetes: Hadida is 2,3 km lank, Akasia is 3,2 km lank en Kiepersol is 4,2 km lank. Die veld is tipies van ’n oorgangsone tussen Bankeveld, suur gemengde bosveld en Akasia-veld. Die reservaat is oop van 6 vm tot 6 nm en besprekings is slegs nodig vir begeleide staptogte. Die ingang is uit Louis Botharylaan. Vir meer inligting, bel Louise Kritzinger, voorsitter van Vriende van die Faerie Glen Natuurreservaat by
Van ‘n melkplaas met ‘n teetuin en ‘n druiweplaas met ‘n klimmuur tot ‘n diereplaas met visvangdamme – ons wys jou waar jy lekker kan braai, piekniek hou, visvang, baljaar en vars plaasprodukte kan aanskaf.
Draai links by die vriendelike pienk koei langs die teerpad na Rayton, vir ‘n plaaservaring soos min. By Du Plooy Melkery op Kaalfontein kan jy uitspan by die Pienk Koei Teetuin en ‘n verskeidenheid ligte versnaperings geniet. Die kinders kan kyk hoe word die bont koeie gemelk en die perde, werfhoenders en ponies ontmoet. Jy kan ook ‘n magdom lekker vars plaasprodukte aankoop: Plaasgemaakte kaas van uiteenlopende aard, regte plaasbotter, winskoop-melk en varsgelêde eiers, verpakte vleis, jogurt en gevriesde jogurt, roomys en ‘soft serve’, vars groente, tuisgebak en wat nog, kan jy by die plaaswinkel kry. Kaartgeriewe is beskikbaar. Bel Hannelie by 083-399-6407.
As jy mal is oor perde is hierdie jou afdeling, of jy nou ‘n beginner is, kompeterend aan skoue wil deelneem, op soek is na gesellige uitritte, ‘n goeie stal vir jou perd of sommer net saam met perde wil uitspan.
Markte, feeste en vendusies
Kyk ‘n bietjie hier na die feeste, veilings en markte wat deur die jaar in ons kontrei gehou word – van die Fijnwyn Kos- en Wynfeeste, Protea Cullifest en KragDag tot ‘n katteskou, biltongfees en bierfees, ‘n Windpompmark en ‘n mark wat elke naweek in ‘n ou plaasskuur gehou word.
Jan Ellis Afslaers
As jy mal is oor katte, sal jy verheug wees om te hoor dat ‘n groot katteskou in Bashewa gehou word. Die Randse Katteklub bied op 5 Mei ‘n kampioenskap katteskou volgens die reëls en regulasies van die Suider Afrikaanse Katteraad vir alle katterasse aan. Die gebeurtenis is van
Fietsrydag en Biltongfees
Laerskool Witpoort se fietsrydag vir oud en jonk is op 14 April vanaf 8 vm. Daar is 5 km, 10 km,
By die Protea Cullifest van 27 tot 29 April val die fokus op plaaslike blommeboer, Japie van Staden, se proteas. Feesgangers het die geleentheid om dié proteaboer te ontmoet en proteas is te koop by die feesterrein op Zonderwaterweg 12, Cullinan. Opkomende kunstenaars sowel as bekendes soos Jak de Priester, Steve Hofmeyr en Elizma Theron gaan optree. Loer na vanjaar se program by www.proteacullifest.co.za. Daar kan gesmul word aan tradisionele eetgoed. Die wyn- en biertuin bied lafenis vir droë kele. Ouers kan kleingoed by ’n veilige kinder-speelarea onder toesig laat terwyl hulle rustig deur die kraampies stap of ’n teatervertoning bywoon. Skakel 083-865-0563.
Windpomp Mark hou op Saterdag 31 Maart van 8 vm tot 2 nm hulle Paasfeesmark by Broodblik en Koffiepit op die R51 tussen Bapsfontein en Petit. Bel Adele by 083-445-1608. Daar is heerlike kos, eiesoortige uitstallers, pret vir die hele gesin – selfs vir die vierbeen-kinders. Die mark daarna is van 27 tot 28 April. Broodblik en Koffiepit word bedryf vanuit ‘n ou opstal met ‘n lekker rondomstoep. Oral op die agterstoep, in die eetplek en in die tuin het interessante oudhede, versamelstukke en handgemaakte mooigoed ‘n blyplekkie gekry. Vir inligting oor die winkel, bakkery en restourant, bel Sarel by 011-964-7021 of 079-882-5890. Vind hulle by S26 0.336 E028 23.477
Die tiende KragDag ekspo is van 9 tot 11 Augustus by Diamantvallei Landgoed, 20 km oos van Pretoria. Verlede jaar het 13 000 mense die ekspo bygewoon en dié leersame geleentheid met ‘n karnaval atmosfeer groei jaarliks in gewildheid. Met ‘n doen-jou-eie-ding leuse bied KragDag op die drie hektaar ekspo-terrein uitstallings met ’n verskeidenheid selfstandigheidsoplossings, inligtingsessies in die KragDag raadsaal, ’n opvoedkunde sub-ekspo, kultuur, avontuur, tegnologie, koopgenot, kennis en kuier. Daar is ook uitstallings oor die doen-dit-self makerbeweging, waardeur vervaardiging van dinge en aktiwiteite wat voorheen net deur gesofistikeerde groot ondernemings moontlik was, nou na die maker in sy huis terug gebring word. Dit sluit in hommeltuie, 3D drukkers, robotika en die Internet-van-dinge. Besoek www.kragdag.co.za.
Hazeldean Valley en die Cowhouse Mark
Hazeldean Valley is die tuiste van die Cowhouse Mark in die ou skuur wat eens melkkoeie gehuisves het. Die mark is elke Saterdag en Sondag van 10 vm tot 4 nm. Op die laaste Saterdag van elke maand is daar ‘n aandmark tot 10 nm. Die laaste Vrydag bied ‘n aandmark van 5 nm tot 10 nm saam met ‘n Bruce bergfiets nagrit. Daar is ‘n verskeidenheid handwerk, kos en drankies soos ‘craft’ bier, ‘n speelplek, fietsiebaan vir kinders, musikante en vermaak soos ponieritte en ‘n ‘ziplyn’. Vir bergfietse is daar ‘n 50 km enkelbaan en daar is ‘n draf- en staproete. Vir deelname, besoek www.bouttime.co.za. Pretoria se eie ‘craft’ bierfees word op 27 April van 10 vm tot 6 nm hier gehou. Draai regs in Ridgeweg vanuit Silver Lakesweg. Besoek www.hazeldeanvalley.co.za. Skakel 072-399-0154.
Kuier in ons kontrei
Ons kontrei se mense weet hoe om hulle kuierplekke besonders en anders te maak; van kunskos tot ‘n rustige-lewe-bestemming, van ‘n pannekoekplek tot kroegetes, teetuine en koffiewinkels. Hier kan jy plattelandse stilte ervaar of na musiekgroepe luister terwyl jy jou honger en dors stil.
Die vriendelikste kuierstoep in Pretoria is dié by Café Boma. Hier vul die geur van goeie koffie van vroegoggend af die lug. Café Boma bedien ontbyt, ligte etes, koek en tee, tradisionele geregte en ook Boma Vleismark se bekende rypgemaakte vleissnitte, perfek voorberei. Ten volle gelisensieer, kan gaste enige tyd van die dag enige gereg en bykomende drinkgoed geniet. Hulle is oop tot laat. Langs Café Boma spog Boma Vleismark nou met ‘n splinternuwe deli. Hier word heerlike huiskos en lekkernye voorberei, gereed om voor te sit. Boma se eie bakkery bied daagliks vars gebak aan, soet en sout. Boma Vleismark het alles vir die braai, van steak tot slaai. Skakel 012-998-8711 of besoek www.bomameat.co.za.
Harrie’s Pancakes se wye keuse van gevulde pannekoeke lok menige stadsbewoner na Cullinan. In die dorpie se geskiedkundige Oaklaan kan jy op die stoep of gemaklik binne sit en alles gade slaan. Warm, sout pannekoeke met heerlike vulsels of soet pannekoeke, tradisioneel, en met so ‘n lekker porsie roomys gaan goed af. Smaaklike plaasontbyte wat niks met pannekoek te doen het nie, is beskikbaar. Die bediening is vriendelik en gaaf en die geregte so smaakvol as wat dit keurig voorgesit word. Besoek Harries by Oaklaan 112, langs die historiese Nedbank-gebou of skakel hulle by 012-734-1054.
‘La Vie Lente Urban Farm’, die rustige-lewe bestemming, is ‘n spesiale kombinasie van al die dinge in die lewe waarvoor ‘n mens ‘n fyn waardering ontwikkel, en ‘n versinnebeelding van die eerlike, eenvoudige lewe. La Vie Lente Café en Bistro het ‘n kontemporêre spyskaart van kwaliteit disse in ‘n familie-vriendelike omgewing. Daar is private funksievertrekke vir ‘n kombuistee, verjaardag of ooievaarstee sowel as sakefunksies. Wat dié plek anders maak is hulle filosofie oor die hergebruik van materiaal in bouwerk en ontwerp, hulle organiese, son-geroosterde koffie, houtvuur gebakte brood en gebeurtenisse soos kookdemonstrasies, tee-en-bederf-dae en wynproe. Hulle is op plot 242, Lynnwoodweg-verlenging (M6, Grahamweg). Skakel 072-916-7801.
Lekker Koffiewinkel en Earth Kitchen @ Shere
Lekker Koffiewinkel en Earth Kitchen @ Shere is die naam van ‘n splinternuwe plek om onder die bome in Shere koffie te drink. Dié plek bedien eenvoudige en vars ‘aardskos’ vanuit hulle eie tuin in ‘n ontspanne en informele atmosfeer. Lekker is in Colestraat 100R, reg agter Laerskool Tygerpoort en is die ideale plek vir vriendinne om te kuier terwyl hulle wag om die kinders ná skool op te laai of om ontbyt te gaan eet as hulle die kinders afgelaai het. Dit is ‘n lekker kuierplek vir die hele gesin met ’n groot tuin teen die voet van die Bronberg. Lekker is oop van Woensdae tot Sondae van
7.30 vm tot 3.30 nm. Skakel 012-809-2398 of 079-318 -3092.
Dis nie altyd maklik om die kortvolk te vermaak nie, maar ons kontrei bied egte ou plaasvermaak , geleentheid om saam met perde partytjie te hou en om avonture met trapkarre aan te pak.
Liberty Stalle bied baie prettige kinderpartytjies aan by hulle ten volle toegeruste klubhuis op die terrein. Verskeie pakkette is beskikbaar wat vir elke kind se droompartytjie kan sorg en sakpas uitwerk vir die ouers. Veral die partytjies waar kinders vermaak word met speletjies terwyl hulle op perde ry, is ’n groot treffer. Kinders het geen perdry-ervaring nodig om te kan deelneem nie. Die klubhuis is ook vir ander funksies soos ooievaarsteepartytjies en verjaardagpartytjies beskikbaar. Liberty Stalle is op plot 180, Mooiplaats op die Boschkop-pad. Bel Juanita by 082-417-8137 vir meer inligting of besprekings.
Die meeste kuierplekke in ons kontrei maak seker dat kinders iewers kan speel, maar daar is ook spesiale speelervarings met:
Plaasdiere – Du Plooy Melkplaas: 083-399-6407
Swembad, klimraam, swaaie en klimmuur – Druiweplaas: 082-324-5596
Glybaan, swembaddens en diereplaas – Wonderland 45: 081-878-5891
Ponieritte en fietsiebaan – Cowhouse Mark: 072-399-0154
Feetjietuin – Kakiebos: 083-766-2963
Plaasdiere – Willem Prinsloo Landboumuseum: 012-736-2035/6
Daar is ‘n paar baie spesiale dae in ‘n mens se lewe en ons wys jou watter plekke daarin spesialiseer om dié dae onvergeetlik te maak – van luukse trouplekke tot konferensies in ‘n sprokieswoud en ‘n historiese ou hotel.
Riverside Bush Boma
Op die plek rus
As jy ‘n troue, funksie of konferensie in Bronberg-wêreld bywoon en op soek is na oorslaapplek, is hierdie net vir jou.
Formosa B & B nooi jou uit om rustig in ‘n plaasatmosfeer te gaan oornag weg van die stad se geluide. Geniet ‘n warm verwelkoming, ‘n skoon en-suite kamer met private ingang. ‘n Ten volle toegeruste selfdien-eenheid is ook beskikbaar. Die plek is ideaal vir voëls-kyk of om sommer net in die veld te stap. Voor jy vertrek kan ‘n heerlike ontbyt geniet word om jou verbly af te rond. Formosa is sentraal geleë indien jy enige troues of funksies in die Bronberg gebied moet bywoon. Woodlands Boulevard en Pretoria Oos Hospitaal is slegs 15 minute ver. Hulle is op plot 77, Edel Etaweg, Bashewa. Bel vir Ella of Joritha by 083-510-7365 of 012-811-0232 vir tariewe. Besoek www.travelandstayinsa.co.za/formosa.
Jy kan ook oorslaap by:
Wonderland 45: 081-878-5891
Sherewood Lodge: 012-809-2398
Cullinan Premier Hotel: 012-734-1810
Bronkhorstspruit Natuurreservaat: 071-671-8605
Rietvlei Natuurreservaat: 012-358-1810/1/2
Dinokeng Groot Vyf Reservaat : 012-711-4391
Lapakraal by Willem Prinsloo Landboumuseum: 012-736-2035/6
Versot op toeka
Gaan kyk ‘n bietjie hoe toeka se mense gelewe het. Jy kan op begeleide toere deur ons kontrei se museums gaan, deelneem aan programme wat op ‘n tipiese ou plaaswerf aangebied word of ‘n historiese stoomtreinrit na Cullinan ervaar.
McHardy Huis Museum is die eerste huis wat in Cullinan gebou is. Dié huis is in 1903 vir die Premiermyn se eerste bestuurder, William McHardy, gebou en met sy dood in 1913 het die myn sy vrou en sewe kinders die reg gegee om lewenslank daar te bly. Die laaste McHardy suster is eers in 1984 oorlede. So het dit gebeur dat ‘n McHardy die huis vir 81 jaar lank bewoon het en die museum vandag kan spog met die gesin se oorspronklike meubels, ornamente, kombuisware en foto’s. Die myn het die huis in 1988 as museum verklaar. Die museum is in Oaklaan 101 en is elke dag, behalwe Dinsdae, vanaf 10:30 vm tot 3 nm oop.
Die swart Afrikaners van Onverwacht woon al langer as ’n honderd jaar op grond wat in Paul Kruger se tyd aan hulle toegestaan is en wys graag vir toeriste hoe hulle bak en brou. Onverwacht is ’n geskiedkundige nedersetting van afstammelinge van bevryde Maleise slawe wat deel van die Malan-nátrek gevorm het. Jy kan ‘n kultuurhistoriese toer deur die nedersetting, 10 km noord-oos van Cullinan, doen. Die Sondag skop af met ’n kerkdiens by Onverwacht se Verenigde Gereformeerde Kerk, waarna jy met ‘n donkiekar kan rondry, by die inwoners aan huis kan teedrink of ‘n tradisionele middagete eet en selfs die begraafplaas waar dié dorpsmense se voorsate lê, kan besoek. Bel Patricia Machobane by 076-756-9518.
Zonderwater Italiaanse Krygsgevangenekamp-museum herdenk die Italiaanse krygsgevangenes wat in die Tweede Wêreldoorlog net buite Cullinan aangehou is. Daar is aanvanklik 63 000 Italianers in Abyssinia (vandag, Ethiopië) gevang en aanvanklik in tente en later in barakke by Zonderwater aangehou. Paaie, kerke, sokkerbane en skole is gebou en 200 krygsgevangenes is as onderwysers en opleiers in meganika en houtwerk in diens geneem. Daar was 20 teaters in die kamp met akteurs en regisseurs en selfs die kostuums vir die verhoogproduksies is in die kamp gemaak. Muurskilderye wat deur dié Italianers geverf is, kan vandag nog teen die Cullinan ‘Rec’-klub se mure gesien word. Om die begraafplaas en museum net buite Cullinan te besoek, skakel 012-667-3279.
Groot met groen
Dié afdeling is vir diegene wat ‘n soektog na besonderse dinge vir die tuin in opwindende naweek uitstappies wil omskep. Van inheemse plante tot spuitfonteine, beeldjies, potte, voëlbaddens en voëlvoerders, klipprodukte en ‘n orgidee-paradys – hier wys ons jou waar om die plekke te vind.
Besoek Blyfontein Kwekery en kyk hoe ervare kwekers ‘n groot verskeidenheid inheemse bome en struike kweek, versorg en gereed kry vir jou, om dit teen die billikste pryse denkbaar aan te koop. Kom deel gerus in hulle kundigheid en geesdrif. Blyfontein is die enigste inry-kwekery in die ooste waar elke boom en plant self met groot sorg gekweek word. ‘n Groot verskeidenheid inheemse bome en struike van verskillende groottes, ‘n wye keuse watersuinige plante, proteas, broodbome en uitheemse plante vir die kouer streke is altyd beskikbaar. Blyfontein is uit op Lynnwoodweg-verlenging, 8 km verby Hans Strijdomrylaan oorkant die Swaeltjie-afdraai. Bel Pine en Anna Papenfus by 083-600-1909 of 082-600-7776. Besoek www.blyfontein.co.za.
Wild Route het ‘n stedelike vergroeningsprojek waar sake-ondernemings bome kan borg wat dan by minder bevoorregte skole, kerke of gemeenskap sentrums geplant word. Dié is ‘n groothandel kwekery wat spesialiseer in die kweek van inheemse bome en plante. Hulle verskaf bome en plante aan kwekerye, tuinsentrums en landskapsargitekte maar is ook oop vir die publiek van Maandag tot Saterdag van 8 vm tot 4 nm. Daar is vrugtebome en nagenoeg 10 000 inheemse bome om van te kies. Besoek hulle in Saintsstraat op plot 92, Zwavelpoort (Atterburyweg-verlenging uit, langs Presda Laerskool) vir kwaliteit plante teen die beste prys. Vir meer inligting bel Danie van Eeden by
JP Conradie Boerdery
JP Conradie Boerdery bied ‘n verskeidenheid organiese produkte vir ‘n gesonde tuin asook klipprodukte – brekermengsels – om elke hoekie van jou tuinparadys te verfraai. Daar is kompos, gesifte braaikuikenmis, gesifte mis, ideaal vir grasperke en beddings wat ‘n hupstoot kort, fyn gesifte mis met bogrond gemeng, wat baie voeding bied en ideaal vir ‘n grasbolaag is, en landskapgrond, wat baie voeding bied en goed is om blombeddings mee aan te vul of om ‘n area mee gelyk te maak of hoër te lig voor kitsgras geplant of tuin gemaak word. Jy kan ‘n uitstappie na die plaas Boschkop onderneem, maar hulle lewer ook af. Skakel 079-527-7079. Koördinate: -25.920504 en 28.600459.
In jou vrye tyd kan jy help om ‘n beter lewe te skep vir die Bronberg-gebied se mense en diere. Ons wys jou waar vrywilligers se hulp nodig is by uitreikaksies, tehuise, weeshuise en dierereddingsentrums.
Tygerpoort Gemeente is ‘n gemeente “nie ter wille van onsself nie” en is daarom op verskeie maniere by die gemeenskap in die ooste van Pretoria betrokke. ‘n Bybelskool bied geleentheid om dieper in die Bybel te delf, Wilgers Hospitaalbediening ondersteun pasiënte met kort besoekies en daar is uitreike na Wet Nose, Boschkop Primary, Paul Jungnickelhuis en Kungwini Welsynorganisasie. Tiertjie Kleuter-en Naskoolsentrum lewer ‘n bekostigbare diens aan die gemeenskap terwyl Tygerpoort Kunsskool professionele onderrig in verskeie vorme van musiek, dans, drama en skeppende kuns bied. Donderdae kan volwassenes hulle lees-, skryf- en naaldwerkvaardighede opknap. Die gemeente poog ook om in individuele aanbiddingsbehoeftes te voorsien met die verskeidenheid eredienste wat Sondae aangebied word. Skakel gerus by Tygerpoort-gemeente in – daar waar mense vriendelik ontvang word en gou tuis voel. Besoek www.ngtyger.com vir meer inligting of skakel 012-809-0107 in die voormiddag.